NACRT PRIJEDLOGA

Na temelju članka 5. stavak 7. i članka 7. stavka 9. Zakona o naseljima (Narodne novine, 39/22) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na \_\_\_\_\_\_\_\_\_\_ sjednici, \_\_\_\_\_\_\_\_\_\_\_\_\_ donijela je

**ODLUKU**

**o naknadi troškova nastalih zbog određivanja ili mijenjanja imena naselja, ulice ili trga na području Grada Zagreba**

**Članak 1.**

Ovom se Odlukom utvrđuju uvjeti i način ostvarivanja prava na naknadu troškova nastalih zbog određivanja ili mijenjanja imena naselja, ulice ili trga na području Grada Zagreba.

**Članak 2.**

Pravo na naknadu troškova nastalih zbog određivanja ili mijenjanja imena naselja, ulice ili trga na području Grada Zagreba imaju fizičke osobe koje imaju prebivalište ili boravište na području na koje se promjene odnose i pravne osobe koje imaju poslovnu adresu na području na koje se promjene odnose i to za sljedeće troškove:

- pravne i fizičke osobe za trošak izrade i postave pločice s kućnim brojem, izrađene sukladno Odluci o izgledu i veličini ploča za označavanje imena ulica, trgova i drugih imenovanih javnih površina, dopunskih ploča te pločica za obilježavanje zgrada kućnim brojevima (Službeni glasnik Grada Zagreba, 17/23)

- fizičke osobe za trošak promjene osobne iskaznice u redovnom postupku

- pravne osobe za trošak registracije promjene poslovne adrese (troškovi javnog bilježnika i troškovi sudske pristojbe)

**Članak 3.**

Zahtjev za naknadu troškova iz članka 2. ove odluke podnosi se Gradskom uredu za katastar i geodetske poslove u pisanom obliku.

Zahtjev za naknadu troškova iz članka 2. alineje 1. ove odluke podnosi vlasnik zgrade odnosno predstavnik suvlasnika za višestambene zgrade.

Zahtjev za naknadu troškova iz članka 2. alineje 2. ove odluke podnosi osoba kojoj se izdaje osobna iskaznica.

Zahtjev za naknadu troškova iz članka 2. alineje 3. ove odluke podnosi osoba ovlaštena za zastupanje pravne osobe.

Zahtjevu iz stavka 1. ovog članka prilaže se dokumentacija o izvršenoj uplati, te po potrebi i drugi dokazi.

O zahtjevu Gradski ured za katastar i geodetske poslove odlučuje primjenjujući odredbe Zakona o općem upravnom postupku.

**Članak 4.**

Sredstva za naknadu troškova iz ove odluke osigurat će se u proračunu Grada Zagreba.

**Članak 5.**

Danom stupanja na snagu ove Odluke prestaje važiti Zaključak o podmirivanju troškova građanima koji su nastali zbog promjene osobnih dokumenata (Službeni glasnik Grada Zagreba 01/01).

**Članak 6.**

Ova Odluka stupa na snagu osmoga dana od dana objave u Službenom glasniku Grada Zagreba.

KLASA:  
URBROJ:  
Zagreb,

**Predsjednik**

**Gradske skupštine**

**Joško Klisović**